Mikulec, Roman, poslanec NR SR (2024-09-10):
Vážený pán podpredseda, vážený pán minister, milé kolegyne, milí kolegovia, dovoľte, aby som aj ja sa pripojil k tomu, čo tu dnes odznelo, a vyjadril úprimnú sústrasť pozostalým po dobrovoľnom hasičovi, ktorý naozaj sa snažil čo najlepšie vykonávať svoju prácu. O to viac, musím povedať jedným dychom, pán minister, že o tom viac ma mrzí, že tento návrh, s ktorým prichádzate do parlamentu ako s nejakým opatrením na stabilizáciu v tomto prípade Policajného zboru, žiadnym spôsobom sa vôbec nedotýka ani hasičov, ani horských záchranárov. A častokrát používame tých hasičov, ako ich chválime, ako sa vieme o nich oprieť, ako sú oni systémový prvok v rámci integrovaného záchranného systému, ale ako keby sme potom na nich zabúdali pri takýchto opatreniach. Pretože aj oni sú ľudia, ktorí dlhodobo upozorňujú na mnohé nedostatky, a myslím si, že aj oni by si zaslúžili rovnako ako horskí záchranári, rovnako ako pracovníci okresných úradov a ďalší pracovníci štátnej alebo verejnej služby v rámci celého spektra činností aj v rámci integrovaného záchranného systému, aj oni by si zaslúžili tú pozornosť. Dovoľte, aby som teda sa venoval vášmu návrhu, pán minister, opatrení, ktoré by mali slúžiť k stabilizácii Policajného zboru, ktoré by mali slúžiť k zvýšeniu atraktivity. A ja naozaj len spomeniem to, že vy ste, keď ste nastúpil do funkcie, tak vy ste veľmi často používali slovo „garantujem“ a garantovali ste policajtom, že vy urobíte všetko pre to, aby ste im zvýšili platy. Pán minister, ale v tomto návrhu, ktorý tu predkladáte, nie je o zvýšení platov policajtov ani zmienka, ani slovo. Tie príspevky, ktoré sú tu obsiahnuté, tie nemajú so zvýšením platov absolútne nič spoločné. Sú to príspevky, ktoré nie sú platovou náležitosťou. Sú to príspevky, ktoré sú jednorazové, ktoré sú nesystémové, ktoré sú dokonca ani nie obligatórne pre všetkých policajtov, pretože ten policajt, ktorý bude chcieť napríklad ten stabilizačný príspevok, tak si bude musieť oňho požiadať, čo je v poriadku, okej, však chápem, ale nie je to pre všetkých policajtov. A toto je práve ten dôvod, ktorý ja vnímam, pretože naozaj sa stretávam s policajtami, píšu mi, hovoria a vysvetľujú, prečo toto opatrenie nevnímajú ako dostatočné na to, aby vyriešili tie dlhoročné problémy v Policajnom zbore. Treba naozaj povedať, pretože odznievajú tu rôzne, aj vo faktických poznámkach rôzne, rôzne informácie a ja musím povedať, že kto nezažil riadenie ministerstva vnútra, s obťažnosťou vie, o čom hovorí, aký je to komplexný, zložitý systém a naozaj nie jednoduchý. A treba úprimne povedať, že naozaj mnohé z tých problémov, ako tu odznievajú, čo sa týka napríklad budov, podmienok policajtov, hasičov, horských záchranárov, to nie je vec ani posledného roka, ani posledných troch rokov, ale to sú problémy, ktoré sa, ktoré sa vlečú naozaj desiatky rokov. A ja len spomeniem, pán minister, že v roku 2020, keď som ja preberal rezort vnútra, tak len investičný dlh na budovách ministerstva vnútra, a teda policajných staniciach, hasičských, ale aj priestoroch horskej záchrannej služby tvoril 400 miliónov. Len investičný dlh, ktorý bol, ktorý bol proste dlhé roky absolútne neriešený. Ja viem, že ten investičný dlh, s ním sa určite teraz vysporiadavate aj vy a takýto investičný dlh sa nedá zmeniť za rok pri tých rozpočtových podmienkach, ktoré máme. Práve preto sme sa my snažili vyčerpať všetky možnosti v rámci čerpania eurofondov, rôznych operačných programov a nám sa to aj podarilo. Napríklad sa podarilo aj ako ministerstvu vnútra v čase, myslím, v roku 2021/2 sme boli prví, ktorí sme čerpali plán obnovy. Prvý rezort v rámci Slovenskej republiky, ktorý sme čerpali plán obnovy. A tie vozidlá, ktoré boli nakúpené z plánu obnovy, sú dnes vidieť. Občania Slovenskej republiky ich vidia. Policajti sa v nich vozia a sú radi. Každého jedného policajta, s ktorým sa stretnem a opýtam sa ho, či je spokojný s tým vozidlom, tak mi povedal áno. Verím, že sú aj určite individuality, ktoré možno povedia opak, ale vo všeobecnosti sú s tým spokojní. Čerpali sme eurofondy na úpravu budov. Mnohé hasičské stanice sa nám podarilo opraviť po desiatkach rokov. Spomeniem hasičskú stanicu Dolný Kubín. Desať rokov nebola dostavaná hasičská stanica Dolný Kubín, my sme ju dostavali. Tí hasiči si to zaslúžia a zaslúži si to Dolný Kubín, zaslúžili si to ľudia, ktorí spadajú, občania Slovenskej republiky, ktorí spadajú do tej spádovej oblasti, kde im vedia pomôcť. A mohol by som takto menovať objekty Horskej záchrannej služby, a to, podotýkam pre vás všetkých, a teraz naozaj musím to povedať, boli krízové roky. My sme prišli do vlády s rukavicami na rukách, s rúškami na ústach a riešili sme naozaj to, akým spôsobom zachraňovať situáciu, ako zachraňovať občanov Slovenskej republiky. Potom okamžite prišla vojna na Ukrajine a tak ďalej a tak ďalej, energetická kríza. Takže v krízových rokoch, áno, objektívne. Nie všetko sa nám, samozrejme, podarilo, ale urobili sme naozaj veľmi veľa vecí v tom, aby sme pomohli či policajtom, hasičom, alebo horským záchranárom. A tí policajti dlhodobo vnímajú situáciu v Policajnom zbore, že nie je uspokojivá ako v zmysle, v zmysle nielen platových podmienok, o ktoré im naozaj išlo, a oni očakávali, že dôjde nejaký návrh na úpravu ich platov. O to viac, že v roku 2022, ´23, pardon, keď sme odchádzali z vlády, bol pripravený návrh na úpravu tarifných platov. Nie príspevkov. A ja spomeniem, pán minister, a skúste si to dať potom preveriť, aj analýza ministerstva financií, Útvaru hodnoty za peniaze, ktorá dokonca bola datovaná, myslím tá posledná, v júli 2023, hovorí presne o tom, že príplatky, a ja, ak dovolíte, ja to teraz sa budem snažiť odcitovať. Tá analýza hovorí, že problémom je nesystémovosť pri priznávaní príplatkov a príspevkov, čo negatívne pôsobí na policajtov a demotivačne a znižuje záujem o prácu v polícii. To isté hovorí táto analýza o príspevku na bývanie. Konkrétne k tomuto hovorí analýza, že nesystémovosť v tomto príplatku je v tom, že ju dostáva každý jeden policajt a nerieši príplatok za bývanie tie rozdiely, ktoré sú regionálne. Lebo viete veľmi dobre aj vy, že príplatok za bývanie, resp. bývanie v Bratislave alebo v Banskej Bystrici, Košiciach, je rozdiel ako možno v niektorých iných aglomeráciách alebo mestách po Slovensku, kde jednoducho ten príplatok na bývanie môže postačovať, ale v Bratislave nie. Toto je absolútne dlhoročný problém napríklad Krajského riaditeľstva Bratislava, kde jednoducho krajský riaditeľ má problém získať policajtov do Bratislavy, pretože pre nich nie je motivácia vôbec ani možno 100 eur naviac pri výplate. Pre nich je motivácia, či bude mať zabezpečené možno bývanie. Preto sme sa aj my jedno zo systémových riešení snažili napríklad aj v tomto pomôcť policajtom. Áno, zabezpečili sme, samozrejme nie všetkým, ale aspoň aký-taký počet bytov, ktoré boli dané k dispozícii krajskému riaditeľstvu, alebo teda vo všeobecnosti Prezídiu Policajného zboru tak, aby mohol niektorých policajtov v tej Bratislave zastabilizovať alebo im pomôcť začať v Bratislave policajnú kariéru. Takže to, čo som aj spomínal, že aj analýza Útvaru hodnoty za peniaze hovorí o tom, že tieto príspevky nie sú systémové. Ja súhlasím s tým, že každé jedno euro, ktoré môžu policajti, hasiči, horskí záchranári dostať a okrem nich, samozrejme, by som bol rád, aby ich dostali všetci záchranári alebo všetky zložky integrovaného záchranného systému, aj ďalší pracovníci, tak okej, ale skúste sa, pán minister, zamyslieť nad tým, či tie peniaze, keď by sme to len zobrali, že tieto príspevky dostane možno, možno to bude platiť pre nejakých osemtisíc policajtov. Ak to bude 40 miliónov, ak to je päťtisíc príplatok stabilizačný alebo motivačný, akokoľvek to nazveme, tak skúste sa zamyslieť, či tých 40 miliónov sa nedá použiť iným systémovým opatrením. Naozaj to zmeniť konečne po dlhých rokoch tie príplatky. Veď policajti majú dnes okrem tarifného platu vyše dvadsať príplatkov. Mnohí tí policajti, ak sa ich spýtate, tak oni ani netušia, ktoré tie príplatky majú, prečo ich majú a nevedia si ani vysvetliť mnohí, že napríklad sú dvaja kolegovia pracujúci v podstate na rovnakom pracovisku, bývajúci dokonca v rovnakej lokalite, ale každý má iný príplatok za bývanie. Toto im neviete vysvetliť tým policajtom, prečo to tak je, a práve preto sme aj my prišli s tou, s tým návrhom, ktorý sme naozaj pripravili a bolo to pripravené k použitiu, zmena tarifných platov tak, aby sa mnohé z týchto príplatkov pretransformovali do platov. Ten návrh bol pripravený tak, aby zohľadňoval napríklad aj reformu Policajného zboru, kde sme počítali s rapídnym znížením riadiacich funkcií, kde by len v rozpočtovej kapitole ministerstva vnútra týmto opatrením došlo k masívnemu, k masívnej úspore finančných prostriedkov a tým by sa dali financovať tie, to zvýšenie, alebo teda tá úprava tarifných platov. Samozrejme, s pomocou ďalšieho financovania zo štátneho rozpočtu alebo možno aj niektorých možností v rámci európskych peňazí by tie možnosti boli ešte väčšie. Policajti citlivo vnímajú naozaj nielen finančné prostriedky na výplate, ale aj tie pracovné podmienky. Citlivo vnímajú, a to bola aj naša skúsenosť, tí noví policajti, ktorých teda vy chcete motivovať nejakým päťtisícovým príplatkom náborovým, naša skúsenosť bola, že nám sa hlásili v roku 2022, ´21 a ´22 pomerne veľké počty mladých ľudí do Policajného zboru, ale, bohužiaľ, pri systéme, ako bol nastavený vzdelávací systém, my sme nevedeli týchto ľudí prijať. Nevedeli sme tým ľuďom povedať, že počkajte rok, aby ste sa dostali do vzdelávacieho cyklu. Práve preto sme, pán minister, zmenili kurikulum na stredných školách policajných, aby boli tieto školy schopné urobiť dva behy v roku, teda aby boli schopné prijať oveľa viac policajtov a nemuseli títo mladí ľudia čakať. Naša iniciatíva bola, a to viete veľmi dobre, že to prešlo v parlamente v minulom období, že sme zmenili zákon tak, aby mohli policajti ísť do Policajného zboru v osemnástich rokoch. Práve preto, aby nemuseli čakať na 21 rokov, pretože tí mladí ľudia po skončení strednej školy, samozrejme, každý z nich chce sa uplatniť a keď už začnú niekde pracovať, ťažko odchádzajú potom k polícii. Aj toto opatrenie napriek tomu, že to trvalo len pár mesiacov, teda čo sme to mohli odsledovať nejakým spôsobom, tak sa začínalo prejavovať ako naozaj dobré opatrenie k tomu, aby prichádzalo do Policajného zboru viac ľudí. Je nesmierne dôležité, pán minister, aby pri všetkých týchto opatreniach, akokoľvek vznikajú, bola komunikácia s tými, ktorých sa tie opatrenia týkajú. A ja naozaj sa obávam, a nieže obávam, ale naozaj mám tie informácie, že samotní policajti, a dokonca aj podľa medializovaných informácií, ich odborári, ktorí sú zastúpení, a viete veľmi dobre, že tých odborových organizácií v Policajnom zbore je viacero, že nie sú to len odborový zväz polície, ale sú to aj ďalšie myslím dve odborové organizácie, ktoré zastrešujú ďalších policajtov, a mnohí z tých policajtov ani nie sú zastrešení v odborových organizáciách, napriek tomu, samozrejme, majú svoj názor na to, akým spôsobom tieto opatrenia, resp. tá stabilizácia alebo tie platy by mali vyzerať. A tie signály hovoria o tom, že tieto opatrenia, tak ako sú navrhnuté v tejto novele zákona 73, považujú, považuje väčšina policajtov za nesystémové, že jednoducho toto im nezabráni v tom, aby tí, ktorí už sa rozhodli odísť do výsluhového dôchodku alebo nad tým rozmýšľajú, pretože zvažujú valorizáciu 14 %, že teda to rozhodnutie urobia, a žiadnym spôsobom zatiaľ to nevyzerá, že to je nejaký motivačný faktor pre tých nových policajtov. Je na každom jednom, na každej jednej porade vedenia ministerstva vnútra, pokiaľ som ja bol ministrom, sedel zástupca odborového zväzu polície. Pri každom jednom rozhodnutí vedenia ministerstva tento zástupca bol a teda, samozrejme, to bolo schválené alebo neschválené aj v súlade s tým, čo presadzovali odborári. Nebola situácia napriek tomu, že polícia bola vyťažená obrovským spôsobom v rámci krízových opatrení, takisto hasiči, horskí záchranári, nebola situácia, že by policajti nosili čierne stužky práve preto, že by mali pocit, že ich požiadavky nie sú vypočuté, pretože aj tí samotní odborári sa na stretnutiach s policajtami sťažovali, že jednoducho nevedia presadiť tie požiadavky v rámci kolektívneho vyjednávania vyššieho stupňa. Toto je rozdiel. Každé jedno opatrenie, ktoré sme robili v rámci našej vlády, týkajúce sa zvyšovania alebo platov policajtov, alebo teda aj iných zamestnancov v štátnej správe, boli v súlade so sociálnymi partnermi a boli zakotvené v kolektívnych zmluvách vyššieho stupňa. Na základe toho potom, samozrejme, boli aj tie naše sľuby, keď to tak mám povedať, ktoré sme im vtedy dali, splnené. Ale dnes tomu tak nie je. Odborári vyjadrujú nespokojnosť, že ich požiadavky neboli vypočuté. Ďalšia skupina policajtov vám adresuje nejaké, nejaké petície o tom, že jednoducho ten návrh týchto opatrení zatiaľ, tak ako ich mali možnosť oni, alebo mali ich odprezentované z vedenia ministerstva vnútra, jednoducho nie sú dostatočné. Takže ja by som vás chcel poprosiť, pán minister, možno niekedy je lepšia cesta späť. Skúste sa zamyslieť nad tým, ako tie finančné prostriedky, ktoré možno máte alokované alebo počítate s tým, že ich dáte na takéto opatrenia, by sa dali využiť systémovo. O toto policajtom ide. A opakujem aj to, čo som povedal na začiatku, mrzí ma a v mene všetkých hasičov aj horských záchranárov hovorím, že aj oni sú súčasťou rezortu ministerstva vnútra a integrovaného záchranného systému a zaslúžia si aj oni, aby ste na nich mysleli pri akýchkoľvek stabilizačných alebo platových opatreniach do budúcna, pretože, a povedzme si to úprimne, to nie je len situácia v Policajnom zbore, ale aj hasiči. Ja mám informácie od hasičov z celého Slovenska, jednoducho odchádzajú a plánujú odchádzať a nie preto, že by mali alebo že by boli zrazu, teraz nespokojní s tým, aké majú platové podmienky. Tak ako tu odznelo, všetci z nás asi sme, naozaj máme skúsenosť, že tí hasiči alebo horskí záchranári a mnohí policajti sú srdciari a robia tú prácu práve preto, lebo ju milujú, tak ako záchranári zdravotnícki, ale jednoducho sa im nepáčia tie opatrenia ministerstva vnútra, vedenia, že sa dosadzujú do funkcií okresných, krajských riaditeľov funkcionári, ktorí nie sú kompetentní, ktorých nepovažujú za svojich lídrov. Poviem príklad a nebudem menovať tú konkrétnu hasičskú stanicu, lebo nechcem im uškodiť, ale poviem konkrétny príklad, kde odišli piati záchranári, hasiči v najlepšom veku 24-25 rokov odslúžených, ktorí mali všetky možné certifikáty hasičské a mohli byť použiteľní, a práve preto, lebo bol dosadený okresný riaditeľ s titulom magister histórie, ktorý absolútne nevie nič o hasičine, ktorý absolútne nič nevie o tom, akým spôsobom by týchto ľudí mal a mohol riadiť. Toto sú aj dôvody, prečo tí mnohí ľudia odchádzajú, nie všetko je len o peniazoch. Nie všetko je len o tom, že by boli nespokojní s platovými podmienkami, ale sú nespokojní s celkovou situáciou v rezorte. To, akým spôsobom sa s nimi komunikuje, akým spôsobom sa k nim dostávajú, resp. nedostávajú informácie, akým spôsobom sa menia funkcionári, ktorí potom od nich vyžadujú alebo nevyžadujú to, čo majú robiť. Preto hovorím, pán minister, vy ste garantoval policajtom po nástupe, že im zvýšite platy. Vráťte sa k tomuto sľubu, ktorý ste im dal, a skúste tieto opatrenia pretransformovať do nejakého systémového riešenia, pretože my v žiadnom prípade, hovorím teraz za klub SLOVENSKO, nepodporíme toto opatrenie. Napriek tomu, že súhlasím s pánom Spišiakom, že ja im to prajem, ale ja prajem všetkým týmto ľuďom, ktorí robia v rámci ministerstva vnútra a integrovanom záchrannom systéme, systémové zmeny. A teraz je zbytočné si tu hovoriť, obviňovať jeden druhého, kto môže jeden alebo viac za to, či tu boli roky, alebo neboli roky, lebo toto sú naozaj desiatky rokov. Toto tu môžeme spomínať pani ministerku Sakovú, pána ministra Kaliňáka, čo tu urobili pre hasičov alebo policajtov. Ale ak nám záleží na tom, aby sme im pomohli, týmto ľuďom, tak sa bavme konštruktívne o tom, ako systémovo týmto ľuďom pomôcť. Ďakujem pekne za pozornosť.